AIT กล่องใหญ่กำไรแคบ.!?
สร้างความผิดหวังไม่น้อยหลังจากบริษัท แอ็ดวานซ์ อินฟอร์เมชั่น เทคโนโลยี จำกัด (มหาชน) หรือ AIT ประกาศงบไตรมาส 1/2561 กำไรสุทธิเพียง 67.41 ล้านบาท ลดลงจากไตรมาส 1/2560 ที่มีกำไรสุทธิ 133.32 ล้านบาท หรือลดลงเกือบ 50% หลังการแข่งขันตลาดสูงขึ้น และการส่งมอบงานหลายโครงการที่ได้มาช่วงไตรมาส 4/2560 ไม่ถึงกำหนดการส่งมอบงานตามสัญญา จึงทำให้การรับรายได้ไตรมาส 1/2561 จึงเป็นที่มาของกำไรลดลงอย่างที่เห็น..!??
10 พ.ค. 2561

แฉทุกวันทันเกมหุ้น
สร้างความผิดหวังไม่น้อยหลังจากบริษัท แอ็ดวานซ์ อินฟอร์เมชั่น เทคโนโลยี จำกัด (มหาชน) หรือ AIT ประกาศงบไตรมาส 1/2561 กำไรสุทธิเพียง 67.41 ล้านบาท ลดลงจากไตรมาส 1/2560 ที่มีกำไรสุทธิ 133.32 ล้านบาท หรือลดลงเกือบ 50% หลังการแข่งขันตลาดสูงขึ้น และการส่งมอบงานหลายโครงการที่ได้มาช่วงไตรมาส 4/2560 ไม่ถึงกำหนดการส่งมอบงานตามสัญญา จึงทำให้การรับรายได้ไตรมาส 1/2561 จึงเป็นที่มาของกำไรลดลงอย่างที่เห็น..!??
ขณะที่ “ศิริพงษ์ อุ่นทรพันธุ์” กรรมการผู้จัดการใหญ่ AIT กัดฟันสู้ ตั้งเป้ารายได้เติบโต 10% มาอยู่ที่ระดับ 6,000 ล้านบาท ส่วนการลงทุนเทคโนโลยีสารสนเทศและการสื่อสาร (SI) ปีนี้ มีอยู่อย่างต่อเนื่อง จากโครงการภาครัฐขนาดใหญ่ เช่น โครงการระบบกองทุนกู้ยืมเพื่อการศึกษาและโครงการระบบงานศูนย์ฉุกเฉินแห่งชาติ จึงถือเป็นโอกาสดีที่ AIT จะเพิ่มมูลค่างานในมือ (Backlog) ที่ล่าสุดมีอยู่ 3,000 ล้านบาท
“การรับรู้รายได้ธุรกิจ SI หรือธุรกิจรับเหมาที่มีรายได้จากโครงการเป็นหลัก รายได้ที่รับรู้แต่ละไตรมาสอาจไม่บ่งบอกถึงแนวโน้มรายได้ไตรมาสต่อ ๆ มา ดังนั้นควรมองภาพรวมรายได้ทั้งปีมากกว่า โดยมี Backlog เป็นตัวชี้วัด แผนการดำเนินงานช่วงที่เหลือปีนี้ AIT จะใช้จุดแข็งด้านศักยภาพความพร้อมของทีมงาน ที่มีประสบการณ์และความเชี่ยวชาญ รวมถึงฐานะการเงินที่แข็งแกร่ง เข้าร่วมประมูลงานด้านการวางระบบเทคโนโลยีสารสนเทศและการสื่อสารอย่างต่อเนื่อง”
หากเข้าไปดูรายละเอียดงบการเงินล่าสุด  AIT พบว่า รายได้ปรับลดลง 8% เทียบกับช่วงเดียวกันของปีก่อน โดยรายได้หลักอยู่ที่ 1,040 ล้านบาท ต่ำสุดในรอบ 6 ไตรมาส เนื่องจากไตรมาส 4/2560 มีการรับรู้โครงการเน็ตประชารัฐมีมูลค่างานค่อนข้างสูง อีกทั้งปริมาณงานโครงการจากภาครัฐมีน้อยและล่าช้า
ทว่า AIT มีจุดเด่นอยู่ที่อัตรากำไรขั้นต้นที่ทำได้ 19% เพิ่มขึ้นจากไตรมาส 4/2560 ที่ทำได้ 17.6%
แต่อย่างไรก็ดีด้วยงานอินเทอร์เน็ตชายขอบ ที่มีมาร์จิ้นค่อนข้างต่ำต้องรับรู้ต่อเนื่องช่วงไตรมาส 2/2561 และไตรมาส 3/2561 ย่อมกดดันให้อัตรากำไรขั้นต้นฟื้นตัว แต่เชื่อว่าผลดำเนินงาน  AIT จะฟื้นตัวอย่างค่อยเป็นค่อยไป ช่วงที่เหลือปี 2561 จากงานในมือ (Backlogs) ที่แข็งแกร่ง..!!
ทว่า..จุดเสี่ยงของ AIT นั่นคือรายได้ส่วนใหญ่พึ่งพิงงานประมูลขนาดใหญ่จากภาครัฐและเอกชน การปรับตัวขององค์กรเพื่อรับกับความเสี่ยงต่าง ๆ จากการเข้ามาของ Cloud technology มีความคล่องไม่มากเท่าที่ควร
จากตัวเลขกำไรไตรมาส 1/2561 อาจทำให้ต้องมีการพิจารณาปรับลดประมาณการของนักวิเคราะห์สำนักต่าง ๆ ได้ แต่จากงานในมือที่มีมากกว่า 3,000 ล้านบาท พร้อมหวังการเข้าร่วมประมูลงานเพิ่มช่วงที่เหลือปีนี้ พอจะเป็นปัจจัยสนับสนุนต่อการดำเนินงานได้ แต่ที่ปฏิเสธไม่ได้คือผลการดำเนินงานที่ออกมาน่าผิดหวัง ย่อมส่งผลต่อราคาหุ้นช่วงระยะสั้นอย่างแน่นอน
ที่สำคัญด้วยอัตรากำไรขั้นต้นที่ฟื้นตัวค่อนข้างช้า ไม่ต่างอะไรกับ “มีกล่องใหญ่แต่กำไรน้อย” ย่อมทำให้หุ้น AIT ที่ได้รับการยกย่องว่าเป็นหุ้นปันผลชั้นยอด ถูกท้าทายและอาจบั่นทอนความน่าสนใจลงจากความเสี่ยงดังกล่าวได้เช่นกัน…!!
…อิ อิ อิ…